SET ปิดเช้าบวก 8 จุด วอลุ่มบางก่อนหยุดยาว คาดบ่ายอ่อนตัว-แนะติดตามสถานการณ์ “โอมิครอน”
SET ปิดเช้า 8 จุด ชะลอตัวหลังดีดแรงจากคลายวิตกเชื้อไวรัสโควิดสายพันธุ์โอมิครอนไปพอควรแล้ว อีกทั้งวอลุ่มเทรดโดยรวมก็แผ่วลงหลังจะมีวันหยุดอีกในช่วงปลายสัปดาห์นี้ บ่ายนี้ตลาดฯคงจะชะลอ พร้อมให้แนวรับ 1,610-1,605 แนวต้าน 1,617-1,620 จุด
8 ธ.ค. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้เริ่มเห็นการชะลอตัวหลังจากที่ดีดตัวแรงจากคลายวิตกเชื้อไวรัสโควิดสายพันธุ์โอมิครอนไปพอควรแล้ว แม้โมเมนตัมตลาดต่างประเทศก็ยังดีอยู่ เพียงแต่เมื่อดัชนีฯ ดีดตัวขึ้นไปแรงจะติดแนวต้านย่อยที่ 1,617 จุด ทำให้มีแรงขายทำกำไรออกมา ซึ่งตลาดฯคงจะย่ำฐานบริเวณนี้สักพัก
นอกจากนี้วอลุ่มเทรดโดยรวมก็ดูจะเบาลงไปจากที่จะมีวันหยุดอีกในช่วงปลายสัปดาห์นี้ อีกทั้งยังต้องรอดูพัฒนาการเชื้อไวรัสโควิดสายพันธุ์โอมิครอนด้วย ซึ่งหากส่งผลกระทบน้อยก็จะดีต่อสินทรัพย์เสี่ยงในอนาคต
อย่างไรก็ดี สัปดาห์หน้ายังต้องติดตามการประชุมของหลายธนาคารกลางสำคัญ อย่างการประชุมธนาคารกลางสหรัฐฯ (เฟด) ก็ให้ติดตามเรื่องที่เฟดส่งสัญญาณก่อนหน้านี้ว่าจะเร่งปรับลด QE ก็ต้องดูว่าจะมีอะไรออกมาอีก
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะอยู่ในลักษณะชะลอตัว พร้อมให้แนวรับ 1,610-1,605 จุด ส่วนแนวต้าน 1,617-1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 1,664.53 ล้านบาท ปิดที่ 137.50 บาท ราคาไม่เปลี่ยนแปลง
CPALL มูลค่าการซื้อขาย 1,498.75 ล้านบาท ปิดที่ 58.75 บาท ลดลง 0.75 บาท
EA มูลค่าการซื้อขาย 1,035.22 ล้านบาท ปิดที่ 83.50 บาท เพิ่มขึ้น 1.50 บาท
BBL มูลค่าการซื้อขาย 958.46 ล้านบาท ปิดที่ 118.00 บาท เพิ่มขึ้น 0.50 บาท
KTB มูลค่าการซื้อขาย 923.41 ล้านบาท ปิดที่ 12.50 บาท เพิ่มขึ้น 0.30 บาท